L’Ajuntament de Burjassot inicia l’elaboració del primer Pla Municipal LGTBI
2025-07-24

L’Ajuntament de Burjassot, a través de la Regidoria de Diversitat Sexual que dirigeix Isabel Mª Mora i en col·laboració amb la consultora Imber- Consultoria d’Igualtat, ha començat l’elaboració del primer Pla Municipal LGTBI del municipi. Este important projecte comptarà amb la participació de diverses àrees de l’Ajuntament, incloent-hi les regidories d’Igualtat, Serveis Socials, Educació, Joventut, Sanitat, Cultura, Esports, Seguretat Ciutadana, i Ocupació i Formació.

La primera reunió de treball es va dur a terme el passat 11 de juliol, per a establir les bases i objectius fonamentals del pla. A partir del mes de setembre de 2024, s’iniciarà una fase d’enquestes dirigides a tota la ciutadania. Es realitzaran tant a peu de carrer com en línia, amb l’objectiu d’aconseguir una àmplia participació i representació de tots els sectors de la població burjassotera. A més, el procés d’elaboració del Pla Municipal LGTBI inclourà reunions amb grups focals per a obtindre una visió més detallada i específica de les necessitats i preocupacions de la comunitat LGTBI a Burjassot. Este enfocament participatiu garantirà que el pla reflectisca de manera fidel les realitats i demandes de la ciutadania.

Des del començament d’esta marxa, que culminarà amb la consecució del Pla Municipal LGTBI de Burjassot, la Regidoria de Diversitat Sexual manifesta el seu compromís de treballar de manera conjunta i col·laborativa per a desenvolupar un pla integral que promoga la igualtat i el respecte cap a la diversitat sexual en el municipi.